Une altre partide brutute che e finìs ben pal Udin. Salacor, pe scuadre furlane, chê cul Catania e je une gare ancjemò piês di chê cul Sassuolo, e propit par chest il sucès finâl al è ancjemò plui impuartant. Il gol di Di Natale, a metât dal secont timp, al permet ae formazion di Guidolin di puartâ a cjase i trê ponts che a coventin par rivâ a cuote 38, intune posizion che si pues calcolâle tant che une ipoteche su la permanence inte serie A.
Dongje dal risultât, chei altris elements positîfs dal posticip di nossere a tocjin i pôcs salustris di biel zûc in atac, la buine tignude de difese e la gnove prestazion positive di Simone Scuffet.
Il prin timp al mostre un Catania ben metût tal cjamp cun trê pontis, la difese a cuatri e la linie mediane a trê, che al scugne sburtâ indenant par cirî di vierzi la partide a so bon pro. L’Udin al à il solit 3-5-1-1, cun Di Natale e Nico Lopez in atac, e rispiet ae scuadre aversarie al palese un nivel di vivarositât plui bas. Tai prins dîs minûts nol sucêt nuie, dopo a rivin trê conclusions dai sicilians: un prin tîr di Plasil cun Scuffet che al mande la bale in corner, un secont tentatîf ancjemò di Plasil cuntune gnove rispueste ancjemò di Scuffet e tai disvilups dal intervent dal puartîr furlan il tîr di Bergessio cun Allan che al salve la puarte dal Udin.
Il prin tîr in puarte dal Udin, cun Basta, al rive sù par jù dopo mieze ore di zûc, ma nol è alc e ce. Il Catania al continue a jessi il potagonist de partide, intant che la scuadre furlane si limite a zuiâ in difese. Cun dut achel, par vie di un erôr di Gyombar, i blancs e neris a àn ancje une biele oportunitât par lâ in gol, ma Di Natale nol rive a profitâ cemût che al covente, e prime de fin dal prin timp al fâs compagn Nico Lopez.
Tal secont timp il Catania al è mancul agressîf, ma l’Udin almancul sul imprin nol cambie il so ategjament avonde smamît in cont de partide. L’efiet positîf de jentrade di Bruno Fernandes al puest di Nico Lopez si lu viôt plui indenant, cuant che ancje Andujar al scugne mostrâ di jessi atent.
La incressite relative de pression ofensive dal Udin e puarte al gol di Di Natale: Fernandes al mande in profonditât Pereyra che le met tal mieç par Totò che al segne cul cjâf.
Il gol i da fuarce al Udin e al mande in crisi il Catania, che al torne a fâsi viodi des bandis di Scuffet dome te ultime part de partide, ma nol è nuie ce fâ ni par Monzon ni par Bergessio ni par Barrientos: Sant Simon di Remanzâs al è simpri tal puest just al moment just e al da la sô benedizion ae vitorie finâl.
fur_Latn fur_Latn fur_Latn fur_Latn fur_Latn fur_Latn fur_Latn